Ikatan manusia–anjing

**Ikatan** atau **pertalian manusia–anjing** berakar dalam pembelajinakan anjing, yang mula berlaku melalui perkaitan jangka panjangnya dengan pemburu-pengumpul pada lebih daripada 30,000–40,000 tahun lalu. Hubungan terawal yang diketahui antara anjing dengan manusia dibuktikan dengan penemuan anjing Bonn–Oberkassel pada tahun 1914, yang dikebumikan bersama dengan dua orang manusia di Oberkassel, Jerman zaman moden, pada hampir-hampir 15,000 tahun lalu. Selama berabad-abad, frasa "sahabat baik manusia" telah lazimnya digunakan untuk merujuk anjing, kerana ia merupakan spesies pertama dan satu-satunya karnivor besar yang telah dibelajinakkan. Persahabatan ini adalah paling ketara di negara-negara Barat, seperti di Amerika Syarikat, yang 44% daripada jumlah isi rumahnya didapati membela sekurang-kurangnya seekor anjing sebagai haiwan peliharaan.

Pada purata, manusia perempuan cenderung untuk mempunyai sikap lebih positif terhadap anjing berbanding manusia lelaki, tetapi kajian telah menunjukkan bahawa kedua-dua anjing dan manusia mengeluarkan oksitosin sambil meluangkan masa berkualiti bersama-sama. Pengeluaran oksitosin ini dikorelasikan dengan pembentukan ikatan sosial kuat. Kanin mampu membezakan antara ekspresi muka manusia positif dengan ekspresi muka manusia negatif dan akan bertindak balas sewajarnya. Anjing muncul dalam agama di seluruh dunia, khususnya dalam folklor dan mitos Mesoamerika, lantas menandakan penghormatan mendalam yang telah dimiliki dan terus dimiliki oleh manusia di seluruh dunia untuknya. Walaupun terdapat kepentingan hubungan ini sepanjang sejarah, ini tidak semestinya sentiasa positif; anjing dapat dipandang dalam sorotan sangat negatif, bergantung pada rantau.

## Keterikatan

Ahli psikologi percaya bahawa hubungan antara manusia dengan kanin ialah pertalian kerapatan dwiarah, yang menyerupai ikatan hubungan tipikal antara manusia penjaga dengan bayi manusia dan menunjukkan semua tanda pasti biasa bagi ikatan tipikal. Sesetengah contoh tingkah laku yang membawa saintis kepada kesimpulan ini ialah paparan tingkah laku pencarian kehampiran, iaitu bilamana kanin mencari penjaganya sebagai cara untuk menangani tekanan dan, sebagai akibat, ketiadaan penjaga mencetuskan keresahan perpisahan pada darjah berbeza-beza. Satu lagi tingkah laku sedemikian ialah kesan suaka, yang memerihalkan apabila kanin lebih bebas meneroka objek baharu dalam kehadiran penjaga. Kanin mampu mentaksir keadaan emosi manusia, serta mendiskriminasi manusia mengikut tahap kebiasaan.

Kajian telah menunjukkan bahawa anjing tempat perlindungan mendapat manfaat daripada interaksi dengan orang yang sepenuhnya asing. Interaksi ini menghasilkan pengurangan kortisol plasma, yang dikorelasikan dengan pengurangan keseluruhan tekanan. Hasil keputusan ini menunjukkan keinginan semula jadi kanin untuk membentuk keterikatan dengan manusia dan juga menunjukkan kesan kesihatan positif untuk kanin yang dikaitkan dengan hubungan tersebut.

Apabila kehilangan, oleh sebab kematian atau persaraan, majoriti penjaga melaporkan perasaan hiba mendalam.

## Penyelidikan

Ikatan manusia–anjing diiktiraf oleh Boris M. Levinson, yang banyak mempengaruhi pengasasan bidang pengajian ini. Levinson secara tidak sengaja menemukan faedah daripada terapi haiwan peliharaan berbantu semasa beliau mendapati bahawa kanak-kanak yang menarik diri dan tidak berkomunikasi sudi berinteraksi secara positif bila-bila beliau membawa anjing beliau, iaitu Jingles, ke dalam sesi terapi mereka. Penemuan beliau diperkukuh selanjutnya oleh Sam dan Elizabeth Corson, yang merupakan antara yang pertama yang menyelidik dan menilai terapi dipermudah haiwan peliharaan.

Pada awal tahun 1980-an, istilah "ikatan manusia–haiwan" dicipta secara rasmi oleh Leo K. Bustad, yang menyampaikan kuliah ringkasan tentang hubungan manusia–haiwan peliharaan pada 28 Oktober 1983, di simposium antarabangsa di Vienna. Simposium ini dianjurkan sempena menghormati Konrad Lorenz dan, semasa kuliah beliau, Bustad memuji Lorenz kerana hasil kerja Lorenz tentang ikatan manusia–haiwan dan menggalakkan orang lain untuk membina atas hasil kerja Lorenz tentang subjek ini. Pada awal tahun 1970-an pula, Konrad Lorenz telah membangunkan bidang etologi dengan penyelidikan penting beliau tentang peneraan tingkah laku pada angsa.

Bustad dan para penyokong terapi haiwan peliharaan lain membentuk Delta Society, yang dibina atas hasil kerja terdahulu oleh Levinson dan Corson. Pada tahun 1970-an dan tahun 1980-an, persidangan kebangsaan dan persidangan antarabangsa membawa kepada pengiktirafan lebih besar bagi ikatan manusia–haiwan. Sejak itu, terdapat liputan media meluas tentang kegiatan dan program terapi berbantu haiwan dan pelatihan anjing khidmat.

## Jenis hubungan

Kini anjing kebanyakannya dibela sebagai haiwan peliharaan isi rumah, walaupun masih terdapat populasi besar anjing pekerja di seluruh dunia. Anjing pekerja kini melakukan pelbagai pekerjaan lebih pelbagai berbanding dengan sebelum ini dalam sejarah, dengan bekerja di bidang seperti pengesanan dadah dan bahan letupan, terapi, perburuan, dan pengesanan spesies invasif. Anjing digunakan untuk perkhidmatan kerana deria baunya yang sangat berkembang. Penyelidikan menunjukkan bahawa ia mampu menghidu emosi manusia. Ikatan kuat anjing–manusia terbentuk antara anjing dengan pengendali semasa melakukan pekerjaan bersama-sama; ikatan kuat diperlukan untuk melakukan pekerjaan dengan selamat dan cepat. Ramai orang yang bekerja dengan pasangan anjing juga tinggal bersama dengannya, lalu memudahkan ikatan kuat antara kedua-dua pasangan. Banyak anjing tentera juga telah diadopsi oleh bekas pengendalinya sebaik ia telah bersara. Pekerjaan anjing–manusia merangkumi bidang termasuk perburuan, penggembalaan, ketenteraan, perubatan, dan pencarian.

### Haiwan peliharaan
Di dunia Barat, anjing paling lazim didapati sebagai haiwan peliharaan isi rumah. Majoriti besar pemilik anjing Amerika melaporkan bahawa mereka berasa seakan-akan anjing mereka ialah anggota keluarga mereka. Ramai pemilik Barat mengizinkan anjing mereka tidur di katil mereka bersama dengan mereka dan melaporkan pengurangan keresahan. Kesudahan yang hampir keseluruhannya positif dilaporkan dalam kalangan mereka yang membela anjing sebagai haiwan peliharaan. Ikatan manusia–anjing diperkukuh, atau berkurangan, bergantung pada kuantiti dan kualiti masa yang diluangkan dengan kanin dan melalui kegiatan seperti jalan kaki rutin, pemberian makanan, pendandanan, dan main.

Dalam budaya Muslim, anjing dianggap sebagai najis dan pembelaan anjing sebagai haiwan peliharaan pada umumnya dipandang tidak suci.

### Penggembalaan

Anjing gembala telah lama bekerja di samping manusia, dengan permulaan kegiatan penggembalaan pada kira-kira sekitar masa pembelajinakan biri-biri. Anjing gembala kini telah mengevolusikan satu set unik bagi trait dan manerisme yang menjadikannya unggul untuk pekerjaan itu. Anjing gembala mungkin pada umumnya tergolong dalam beberapa kategori: pelindung, penggiring, pengepala, dan penumit. Anjing gembala bergantung pada banyak kemahiran pemangsa seperti postur dan hubungan mata dan bukan pula daya kasar.

### Perburuan

Perburuan ialah salah satu pekerjaan tertua yang dilakukan oleh anjing di samping manusia. Seni gua yang bertarikh kembali ke zaman Neolitik yang menggambarkan anjing dan manusia yang berburu bersama-sama telah ditemukan. Khususnya, sebuah mural yang ditemukan di Arab Saudi yang berusia lebih daripada 9,000 tahun menggambarkan seekor anjing bela jinak yang sedang digunakan untuk perburuan. Kini, anjing pemburu pada umumnya tergolong dalam salah satu daripada tiga kategori; Terier, *gundog*, dan *hound*. Terier ialah anjing lebih kecil yang dapat digunakan untuk memburu haiwan kecil seperti burung dan arnab. *[[Gundog]]* kebanyakannya digunakan semasa perburuan tanah tinggi dan perburuan tanah lembap untuk mengutip haiwan yang ditumpaskan. *[[Hound]]* biasanya mengkhusus dalam pengejaran dan menggunakan pelbagai bunyi untuk menggarah buruan, yang digunakan dalam pemburuan mamalia lebih besar seperti rusa, koyote, babi hutan, dan rubah.

### Pengawalan

Anjing pengawal atau anjing pengawas ialah anjing yang digunakan untuk mengawasi dan menjaga orang atau harta benda daripada manusia atau haiwan penceroboh yang tidak diingini.

Anjing telah digunakan sebagai penjaga sejak zaman purba. Orang Rom purba meletakkan mozek *Cave canem* di pintu masuk rumah untuk memberikan amaran kepada pelawat dan penceroboh tentang kehadiran anjing berbahaya di hartanah berkenaan.

### Pengawalan makhluk perosak

Anjing mungkin digunakan untuk memburu haiwan perosak. Terier pekerja ialah sejenis terier yang dibiakbakakan dan dilatih untuk memburu haiwan perosak termasuk bejar, rubah, tikus, dan mamalia kecil lain. Ini mungkin memerlukan terier pekerja yang mengejar haiwan perosak ke dalam sarang bawah tanah.

Anjing pemburu tikus ialah sebarang anjing yang digunakan untuk menangkap dan membunuh tikus dan haiwan perosak serupa. Baka penangkap tikus khusus terdapat di banyak negara. Anjing pemburu tikus tipikal adalah bersaiz kecil hingga sederhana dan mempunyai lapis bulu pendek dan licin. Walau bagaimanapun, pelbagai baka anjing dan baka tempatan anjing mungkin digunakan.

### Penarikan kereta luncur salji

Penggunaan kereta luncur salji anjing bermula sebagai sukan formal di Amerika Utara pada tahun 1908. Walau bagaimanapun, amalan penggunaan anjing untuk menarik kereta luncur salji bertarikh kembali sekurang-kurangnya ke tahun 6000 SM. Sisa kereta luncur salji dan abah-abah telah ditemukan dengan tinggalan kanin di Siberia yang bertarikh karbon pada 7,800–8,000 tahun lalu. *Musher* anjing perlu mengembangkan ikatan rapat kadang-kadang dengan sebanyak 20 ekor anjing atau lebih di dalam kenel untuk mengekalkan pasukan sangat responsif dan setia. *Musher* perlu memupuk hubungan amat kuat dengan anjing pemimpin. Anjing pemimpin akhirnya membuat keputusan mengenai jalan yang diambil oleh pasukan.

### Ketenteraan

Kanin digunakan di seluruh dunia dalam pelbagai angkatan tentera di seluruh dunia untuk melakukan pelbagai pekerjaan di darat, di laut, dan di udara. Di Amerika Syarikat, Kor Veterinar Tentera Darat dan Skuadron Latihan Ke-341 menyediakan latihan dan logistik untuk ramai pengendali dan banyak kanin. Pangkalan Tentera Udara Lackland mempunyai sekitar 900 ekor kanin pada bila-bila masa. Komander Skuadron Latihan Ke-341, William Roberts, menyatakan bahawa misi mereka adalah "untuk menghasilkan anjing yang meronda dan mengesan, sama ada narkotik atau bahan letupan". Pada masa lalu, anjing pekerja tentera di Amerika Syarikat kerap dieutanasia selepas bersara, terutamanya jika dianggap tidak sesuai untuk kehidupan di rumah atau menunjukkan tingkah laku agresif. Walau bagaimanapun, kini, pihak tentera berusaha sedaya upaya untuk mengadopsi anjing ini bagi keluarga layak. Hanya anjing dengan keadaan perubatan serius dieutanasia.

Di United Kingdom, Rejimen Anjing Pekerja Tentera Ke-1 menyediakan anjing dan pengendali terlatih untuk menyokong angkatan tentera dalam pelbagai operasi, yang terdiri daripada 299 orang askar dan pegawai tetap dengan keupayaan untuk melonjak ke kapasiti maksimum sebanyak 384 ekor anjing pekerja tentera.

Hubungan antara askar dengan anjingnya kerap dikupas berakar mendalam dan tidak goyah, dengan hasilnya bahawa pengendali dan anjing dapat membaca perubahan hampir tidak dapat terlihat dari segi bahasa gerak-geri satu sama lain. Dalam tentera Amerika Syarikat, anjing pekerja ialah secara tradisional satu pangkat lebih tinggi daripada pengendalinya supaya ia diberi penghormatan yang sepatutnya.

Contoh anjing pekerja tentera:
* Anjing pengawal
* Anjing penyerang
* Anjing maskot
* Anjing pengesan
* Anjing penguatkuasaan undang-undang

### Pencarian

Oleh sebab deria bau amat berkembang, banyak kanin kini bekerja dengan pengendalinya untuk mencari banyak benda, termasuk dadah, spesies invasif, dan manusia. Anjing pencarian dan penyelamatan pertama merupakan anjing Santo Bernard yang dilatih untuk menemukan pengembara sesat atau terkandas di Pergunungan Alp Switzerland.

Anjing dan pengendalinya membentuk ikatan rapat yang membolehkan satu sama lain mentafsir bahasa gerak-geri satu sama lain dengan betul yang membawa kepada kejayaan pengesanan objek atau orang yang diingini. Contoh bahasa gerak-geri yang perlu dicari apabila anjing mula "menangkap" pada kon bau ialah jeda kecil, jentikan ekor, dan hembusan ringan udara dengan hidung. Setiap anjing adalah berbeza dan memberikan isyarat berlainan yang memerlukan banyak latihan berdedikasi daripada pengendali untuk mempelajari cara untuk mentafsir dengan betul.

### Bantuan

Orang yang menderitai pengasingan, kemurungan, dan penyakit mental lain sehingga mengganggu kehidupan seharian dengan ketara mungkin mendapati keterjaminan pada haiwan sokongan emosi. Walau bagaimanapun, ada kepentingan untuk ingat bahawa biasanya anjing yang tergolong dalam kategori haiwan sokongan emosi tidak memerlukan sebarang latihan spesifik. Sebagai hasil daripada kajian oleh Dr. Samuel Corson, haiwan peliharaan telah menjadi lazim di rumah penjagaan; di sana, ia dapat memberikan keselesaan dan kasih sayang kepada orang. Anjing terapi digunakan di hospital di seluruh dunia; di sana, ia dapat mempunyai impak positif ke atas pelbagai diagnosis, termasuk kanser.

Contoh anjing pembantu:
* Anjing pandu
* Anjing mendengar
* Anjing bantuan mobiliti
* Anjing respons perubatan
** Anjing respons sawan
** Anjing bantuan autisme
** Anjing respons psikiatri

## Faedah kesihatan

Impak sosial kanin terhadap manusia amat adalah ketara bagi mereka yang cenderung bersifat lebih terasing, seperti kanak-kanak tanpa adik-beradik atau orang tua. Dalam pandangan ini, haiwan berkenaan ialah sebahagian daripada komuniti kita dan merupakan penentu penting untuk kesejahteraan psikologi.

Menurut psikologi kendiri, haiwan dapat menjadi "objek diri" yang memberikan rasa kejeleketan, sokongan, atau rezeki kepada rasa diri seseorang. Psikologi kendiri menjelaskan sebabnya sesetengah haiwan adalah sangat penting untuk rasa diri dan kesejahteraan seseorang. Pendampingan anjing kerap membantu orang untuk membina rutin harian dan memberi mereka sesuatu yang dinanti-nantikan setiap hari. Kajian juga menunjukkan bahawa pemilikan anjing mengurangkan stres, meredakan keresahan, malah dapat memperpanjang jangka hayat manusia.

## Penderaan

Walaupun terdapat hubungan yang biasanya positif, terdapat keadaan bilamana anjing telah berpaling menyerang pemiliknya atau manusia lain. Terdapat juga keadaan bilamana hubungan yang biasanya positif dapat mengakibatkan manusia mendera kanin mereka, sama ada secara psikologi atau fizikal. Sebab untuk manusia atau kanin berpaling menyerang teman masing-masing adalah pelbagai dan kurang difahami, tetapi mungkin pada umumnya berbalik kepada sosialisasi tidak betul atau isu kesihatan mental mendasar untuk mana-mana pihak.

## Lihat juga
* Tingkah laku anjing
* Senarai anjing individual
* Antrozoologi
* Anjing dalam agama
* Hipotesis biofilia
* Hubungan anjing–kucing
* Persahabatan antara spesies
* Gambaran budaya terhadap anjing
* Pembelajinakan anjing
* Pemanusiaan haiwan peliharaan
* Interaksi manusia dengan kucing

## Rujukan

## Bacaan lanjut
* 
* 
* 
* 
*